**ILGALAIKIO PLANO RENGIMAS**

Dėl ilgalaikio plano formos susitaria mokyklos bendruomenė, tačiau nebūtina siekti vienodos formos. Skirtingų dalykų ar dalykų grupių ilgalaikių planų forma gali skirtis, svarbu atsižvelgti į dalyko(-ų) specifiką ir sudaryti ilgalaikį planą taip, kad jis būtų patogus ir informatyvus mokytojui, padėtų planuoti trumpesnio laikotarpio (pvz., pamokos, pamokų ciklo, savaitės) ugdymo procesą, kuriame galėtų būti nurodomi ugdomi pasiekimai, kompetencijos, sąsajos su tarpdalykinėmis temomis. Pamokų ir veiklų planavimo pavyzdžių galima rasti *Lenkų tautinės mažumos gimtosios kalbos ir literatūros bendrosios programos* (toliau – BP) *įgyvendinimo rekomendacijų* dalyje *Veiklų planavimo ir kompetencijų ugdymo pavyzdžiai*. Planuodamas mokymosi veiklas mokytojas tikslingai pasirenka, kurias kompetencijas ir pasiekimus ugdys atsižvelgdamas į konkrečios klasės mokinių pasiekimus ir poreikius. Šį darbą palengvins naudojimasis [Švietimo portale](https://nauja.emokykla.lt/) pateiktos BP atvaizdavimu su mokymo(si) turinio, pasiekimų, kompetencijų ir tarpdalykinių temų nurodytomis sąsajomis.

Pateiktame ilgalaikio plano pavyzdyje nurodomas preliminarus *70-ies procentų* Bendruosiuose ugdymo planuose dalykui numatyto valandų skaičiaus paskirstymas.

Kaip panaudoti kitą mokymuisi skirtą laiką (*apie 30 proc.*), sprendžia mokytojas, atsižvelgdamas į mokyklos, klasės kontekstą, mokinių pasiekimus ir poreikius, pvz.:

* mokinių įgūdžiams, kurie kelia tam tikrų sunkumų, tobulinti. Jeigu pastebima, kad mokiniams nepavyksta pasiekti tam tikro lygio atliekant kokias nors užduotis, tų įgūdžių tobulinimas pareikalaus laiko. Pavyzdžiui, papildomo laiko dažnai reikia skirti padedant mokiniui paruošti viešąją kalbą.
* Mokinių kūrybiniam potencialui vystyti. Tikslingas ir sąmoningas kūrybinės kompetencijos ugdymas, kūrybinių darbų rezultatų planavimas ir aptarimas reikalauja tam tikrų pastangų.
* Turinio apimčiai gilinti.
* Mokinių įgūdžiams, kurie kelia tam tikrų sunkumų, tobulinti. Jeigu pastebima, kad mokiniams nepavyksta pasiekti tam tikro lygio atliekant kokias nors užduotis, tų įgūdžių tobulinimas pareikalaus laiko.
* Aukštesniems mokinių pasiekimams ugdyti: projektinė veikla (dalykiniai ir tarpdalykiniai projektai; mokykliniai ir nacionaliniai projektai).

Atkreipiamas dėmesys į mokymosi turinio integravimą ugdymo procese: pvz., prie lentelėje nurodytų literatūros ir kultūros pažinimo valandų prisideda valandos, priskirtos kitoms sritims (kalbėjimui, klausymui ir sąveikai, skaitymui ir teksto supratimui, rašymui ir teksto kūrimui ir t.t.), jeigu šių kalbinių veiklų temos yra susijusios su literatūros ir kultūros pažinimu. Visos kalbinės veiklos (kalbėjimas, klausymas ir sąveika, skaitymas ir teksto supratimas, rašymas ir teksto kūrimas) siejamos su kalbos pažinimo, literatūros ir kultūros pažinimo temomis, problematika ir veiklomis. Kalbinių veiklų tematika ir problematika siejama su skaitomais ir nagrinėjamais grožiniais ir negrožiniais, kitais kultūros tekstais.

Temų tvarką, planuodamas pamokų ciklą, nustato pats mokytojas. **Planuodamas pamokų ciklą mokytojas taip pat planuoja pasiekimus ir kompetencijas, kurios bus ugdomos šiame cikle, gali planuoti mokymos(si) veiklas, jų vertinimą ir didaktines priemones.** Mokytojas taip pat savo nuožiūra gali pasirinkti, kokius kūrinius arba jų ištraukas tikslinga pasirinkti nurodytoms problemoms nagrinėti, tik svarbu, kad atitiktų programoje nurodytus kultūros tekstų atrankos kriterijus. Rekomenduojami kūriniai gali būti mokytojo koreguojami atsižvelgiant į mokinių pasiūlymus, poreikius ir kitas aplinkybes.

Ugdymo procese svarbu užtikrinti, kad visos pasiekimų sritys būtų glaudžiai susijusios. Ypač svarbi dermė tarp visų pasiekimų sričių, kad mokinių įgūdžiai tobulėtų. Nepakankamas dėmesys kuriai nors sričiai (ar jos ignoravimas) visą kalbinę veiklą padaro menkavertę. Todėl labai svarbu ugdymo procese užtikrinti vidinę dalyko integraciją, kurią galima suplanuoti rengiant pamokų ciklo planą, kaip tai yra parodyta *Lenkų tautinės mažumos gimtosios kalbos ir literatūros BP įgyvendinimo rekomendacijose* dalyje *Veiklų planavimo ir kompetencijų ugdymo pavyzdžiai*.

\_\_\_\_\_\_\_\_\_\_\_\_\_\_\_\_\_\_\_\_\_\_\_

LENKŲ KALBOS IR LITERATŪROS ILGALAIKIO PLANO PAVYZDYS **8 KLASEI**

**MOKSLO METAI**: \_\_\_\_\_

**PAMOKŲ SKAIČIUS:** *185 per metus ir 5 per savaitę*

**70% - PRIVALOMAS TURINYS (130 PAMOKOS)**

**30 % - MOKYTOJŲ NUOŽIŪRA (55 PAMOKOS)**

**Negrožinių tekstų atranka.** Skaitomi platesnį socialinį kultūrinį kontekstą apimantys įvairios paskirties ir įvairiems adresatams (jaunimui ir plačiajai visuomenei) skirti tekstai knygose, periodiniuose leidiniuose, internete (publicistiniai, dalykiniai, informaciniai) ir kitose medijose (pvz., anketa, interviu, enciklopedijų, žinynų straipsniai, diskusiniai ir mokslo populiarieji straipsniai, dienoraščiai, atsiminimai; reklama, nesudėtingos schemos, elektroninis tekstas, periodikos leidiniai, internetinių diskusijų forumai, televizijos ir radijo laidos, filmai, spektakliai).

**Kultūros tekstų atranka.** Atsižvelgiant į mokinių amžių ir jų interesus, pateiktą nagrinėjamų kūrinių tematiką, skaityti ir nagrinėti pasirenkami kūriniai arba jų ištraukos: įvairių rūšių ir žanrų; klasikinių ir šiuolaikinių autorių; žymiausių lenkų ir užsienio literatūros atstovų; autorių, kurių kūryba ar biografija susijusi su Lietuva; įvairių literatūros tipų – istorinės, nuotykių ar detektyvinės, komiškosios, fantastinės, populiariosios literatūros; priskiriami kitiems kultūros tekstams (pvz., spektakliai, filmai, publicistika, muzikos kūriniai, televizijos laidos, dailė ir grafika, komiksai, reklama ir pan.). Rinkdamasis tekstus, mokytojas atsižvelgia į tai, kad mokiniai turėtų perskaityti ir aptarti **bent 6** stambesnės formos kūrinius (romanus, apysakas, dramas) ir keletą smulkesnių žanrų kūrinių (pvz., apsakymų, eilėraščių ir pan.).

**Rekomenduojamų autorių ir kūrinių sąrašas:** pvz., M. Białoszewski „Pamiętnik z powstania warszawskiego“, A. C. Doyle „Sherlock Holmes“, M. Hemar (fragmenty tekstów do kabaretów), J. Green „Gwiazd naszych wina“, E. Hemingway „Stary człowiek i morze“, A. Fredro „Zemsta“, A. Kamiński „Kamienie na szaniec“, R. Kapuściński (pasirinkti reportažai) T. Konwicki „Dziura w niebie“, I. Krasicki „Człowiek i zdrowie“, S. Lem (apsakymai pasirinktinai), H. Lee „Zabić drozda“, A. Mickiewicz „Pan Tadeusz“ (Spowiedź Jacka Soplica), S. Mrożek „Artysta“, E. Nowak (pasirinkta knyga), E. Orzeszkowa (pasirinkta novelė, pvz. „Daj kwiatek“), S. Piasecki „Zapiski oficera Armii Czerwonej“, B. Prus „Na wakacjach“, A. Sapkowski „Opowieści o Wiedźminie“ (pasirinkta apysaka), J. Słowacki „Balladyna“, W. Szekspir „Romeo i Julia“, D. Terakowska „Tam, gdzie spadają anioły“, O. Tokarczuk (pasirinktas apsakymas), M. Wańkowicz „Ziele na kraterze“ ir kt.

Eilėraščiai klasikinių ir šiuolaikinių autorių pasirinktinai: pvz. K. K. Baczyński, S. Baliński, K. Iłłakowiczówna, K. I. Gałczyński, Z. Herbert, W. Hulewicz, E. Lipska, H. Mażul, A. Mickiewicz, Cz. Miłosz, T. Różewicz, A. Rybałko, J. Słowacki, E. Stachura, W. Szymborska, J. Sztaudynger, J. Twardowski ir kt.

|  |  |  |
| --- | --- | --- |
| **Tema** | **Val. sk. 70 proc.** | **Pastabos** |
| **Kalbėjimas, klausymas ir sąveika** | | |
| 1. Įvairių tekstų klausymas ir supratimas:  \* teksto temos, tikslo, pagrindinės minties formulavimas; turinio (informacijos), teksto autoriaus intencijų perteikimas.  \* Išreikštų požiūrių atskleidimas, netiesiogiai išreikštos minties, kalbinės raiškos ir stiliaus elementų nagrinėjimas.  \* Informacijos kritiškas vertinimas; savo nuomonės apie išgirstą informaciją išsakymas ir pagrindimas, remiantis asmenine patirtimi, tekstu, specifinėmis žiniomis.  \* Skirtingos raiškos elementų lyginimas ir vertinimas.  \* Aktyvaus klausymosi strategijų taikymas.  2. Dalyvavimas įvairiose komunikavimo situacijose:  \* pokalbio inicijavimas, palaikymas ir plėtojimas, remiantis asmenine, kultūrine patirtimi ir pasirenkant tinkamą kalbinę raišką.  \* Dalyvavimas diskusijoje, siekiant tiesos.  \* Ginčo taisyklės.  \* Mandagaus bendravimo principai.  \* Etiškas ir saugus bendravimas oficialioje ir neoficialioje komunikacinėje situacijoje, virtualioje erdvėje.  3. Sakytinio teksto pristatymas.  \* Bendrinės kalbos tarimas, kirčiavimas, intonavimas.  \* Žodžiu parengto rišlaus ir vaizdingo teksto pristatymas. \* Teksto derinimas su iliustracine medžiaga, naudojantis technologijomis ir internetiniais ištekliais.  \* Informacinės kalbos specifika.  \* Aktyvus klausymas ir kalbėjimo strategijų taikymas: pristatyti tekstą žodžiu, naudotis planu, užrašais ar vaizdine medžiaga. Savo ir kitų kalbėtojų pranešimų aptarimas.  *Detaliau žr. Lenkų kalbos ir literatūros BP, Mokymosi turinys 29.1.* | 18 | Kalbėjimo gebėjimai ir strategijos tobulinamos integruojant su kalbos pažinimu ir literatūros pažinimu. |
| **Skaitymas ir teksto supratimas** | | |
| 1. Skaitymo technika ir teksto supratimo strategijos.  2. Teksto analizė, interpretacija ir vertinimas: teksto tema, problema, idėjos ir vertybės, esminės ir neesminės detalės, faktai, raiškos priemonės, jų prasmės ir tikslingumo paaiškinimas; teksto vertė, problemos, idėjos, vertybių aptarimas; savo nuomonės apie tekstą išreiškimas.  3. Palyginimas, grupavimas ir apibendrinimas skirtingos raiškos informacijos iš kelių įvairių šaltinių; šaltinio patikimumo, informacijos objektyvumo ir subjektyvumo  įvertinimas.  *Detaliau žr. Lenkų kalbos ir literatūros BP, Mokymosi turinys 29.2.* | 18 | Skaitymo gebėjimai ir strategijos tobulinamos integruojant su kalbos pažinimu ir literatūros pažinimu. |
| **Rašymas ir teksto kūrimas** | | |
| 1. Teksto kūrimas ir redagavimas paisant žanro reikalavimų, atsižvelgiant į adresatą ir komunikavimo situaciją: teksto ir filmo atpasakojimas, skulptūros ir fotografijos aprašymas ir interpretavimas, lyginamoji charakteristika, anotacija, recenzija, trumpas samprotavimo rašinys, trumpa viešoji kalba, prašymas, gyvenimo aprašymas (CV), asmeninis laiškas, elektroninis laiškas, kūrybiniai bandymai.  2. Medžiagos parinkimas, argumentavimas, loginiai ryšiai.  3. Grafinės teksto rišlumo priemonės.  4. Rašymo technika ir rašyba, teksto pateikimas. Kompiuterinio teksto formatavimas. Vaizdinės medžiagos ryšys su tekstu.  5. Žodyno plėtojimas.  6. Elektroninio ištekliaus, skulptūros, fotografijos bibliografinis aprašymas.  7. Taisyklingos rašybos įgūdžių tobulinimas.  *Detaliau žr. Lenkų kalbos ir literatūros BP, Mokymosi turinys 29.3.* | 18 | Rašymo ir teksto kūrimo gebėjimai ir strategijos tobulinamos integruojant su kalbos pažinimu ir literatūros pažinimu. |
| **Kalbos pažinimas** | | |
| 1. Fonetika: Kartojamos ir gilinamos įgytos žemesnėse klasėse žinios, mokomasi taikyti ir tobulinti įgūdžius naujuose kalbos vartojimo kontekstuose.  2. Leksika ir žodžių daryba.  \* Semantinių grupių žodžių daryba.  \* Vedinių (daiktavardžių ir būdvardžių) sudarymas iš prielinksninių konstrukcijų (pvz., „międzyszkolny“).  \* Sutrumpinimai ir santrumpos.  \* Hiperonimai (lenk. wyrazy o znaczeniu ogólnym).  \* Frazeologizmai.  \* Naudojimasis frazeologijos ir kitais žodynais.  3. Kartojimas, gilinimas ir taikymas naujuose kontekstuose 5–7 klasėse įgytų žinių apie kalbos dalis, jų kaitybos įgūdžių tobulinimas.  4. Daiktavardžiai.  5. Įvardis.  6. Veiksmažodžiai.  7. Nekaitomos kalbos dalys.  8. Kalbos dalių sintaksinė funkcija sakinyje.  9. Sudėtiniai sakiniai.  10. Kalba kaip socialinis reiškinys. Aptariami dalykinio stiliaus kalbos ypatumai ir pasirinkti dalykinių tekstų žanrai. Aptariamos skirtingos lenkų kalbos atmainos: bendrinė kalba, tarmės ir žargonas (pvz., jaunimo). Nagrinėjama lenkų jaunimo žargono specifika Lietuvoje, pateikiama žargoninės leksikos pavyzdžių. Aptariamas kitų Lietuvoje vartojamų kalbų poveikis lenkų kalbos sintaksinėms konstrukcijoms (pvz., „u mnie jest“) ir žodžių tvarkai sakinyje.  *Detaliau žr. Lenkų kalbos ir literatūros BP, Mokymosi turinys 29.4.* | 38 | Kalbos pažinimas integruojamas su kalbėjimu, klausymu ir sąveika, rašymu ir teksto kūrimu, skaitymu ir teksto supratimu, literatūros ir kultūros pažinimu. |
| **Literatūros ir kultūros pažinimas** | | |
| 1. Lyrikos analizė: lyrinis subjektas, adresatas; eilėdaros elementai (eilutė, strofa, rimas); eilėraščio vyksmo sudedamosios dalys (situacijos pradžia, kas vyksta, lyrinio subjekto nuotaikos, jausmų ir minčių apibūdinimas, poetiniai vaizdai). | 4 | Literatūros ir kultūros pažinimas integruojamas su kalbėjimu, klausymu ir sąveika, rašymu ir teksto kūrimu, skaitymu ir teksto supratimu, kalbos pažinimu.  Temos turi būti aptartos kartu su literatūros ir kultūros pažinimo mokymosi turinio dalimis, pateiktomis po lentele: *Literatūros žanrų atpažinimas, Meninė kalba ir jos funkcijos, Grožinio teksto interpretavimas ir vertinimas, Kitų kultūros tekstų interpretavimas ir vertinimas, Dalyvavimas kultūriniame gyvenime.* |
| 2. Epikos analizė: vaizduojamojo pasaulio elementai (laikas, vieta, įvykis, siužetas); veikėjų, jų santykių, nuotaikų, jausmų, minčių lyginimas; tiesioginė, netiesioginė veikėjo charakteristika; pasakojimas pirmuoju ir trečiuoju asmeniu ir jo funkcija kūrinyje; pagrindinis ir kiti kūrinio veikėjai ir jų ypatybės; tema ir pagrindinė teksto mintis; kūrinio konstrukcijos elementų funkcijos (ekspozicija, veiksmo užuomazga, vyksmas, kulminacija ir atomazga). | 4 |
| 3. Dramos analizė: dramos elementai (aktas, scena, siužetas, veikėjas, remarka, monologas, dialogas); motyvai ir veiksmai; veikėjų charakteriai ir elgesio priežastys, charakterių palyginimas. | 4 |
| 4. Jaunystė ir branda. Tikrovė ir svajonės. | 4 |
| 5. Konfliktai ir jų sprendimo būdai. | 4 |
| 6. Gyvenimo modeliai. Egzistencijos džiaugsmas. | 4 |
| 7. Tradicinės vertybės šiuolaikinio žmogaus akimis. | 4 |
| 8. Tapatybės paieškos. | 4 |
| 9. Literatūra ir menas. | 4 |

**Literatūros žanrų atpažinimas.** Mokomasi atpažinti skaityto kūrinio žanrą – apsakymas, dienoraštis, komedija, memuarai, parabolė, reportažas, romanas, tragedija, sonetas – ir nurodyti jų ypatybes.

**Meninė kalba ir jos funkcijos.** Mokomasi atpažinti žemesnėse klasėse pažintas meninės (kalbinės) raiškos priemones, susipažįstama su naujomis (meniniu neologizmu, ekspresyviąja leksika), mokomasi atpažinti jas tekste ir nusakyti jų funkcijas. Mokomasi analizuoti kūrinį, remiantis dominuojančiais jo konstrukcijos elementais.

**Grožinio teksto interpretavimas ir vertinimas**. Mokomasi interpretuoti ir vertinti grožinį tekstą: pateikti savo supratimą apie kūrinį ir jį pagrįsti; aptarti aktualias paaugliams problemas skaitomuose tekstuose; nagrinėti literatūros kūrinius remiantis visuotinėmis vertybėmis; taikant istorijos ir kultūros žinias; interpretuoti literatūros kūrinius taikant būtinąjį kontekstą, pvz., biografinį, istorinį, kultūrinį, filosofinį, socialinį; palyginti panašios tematikos tekstus.

**Kitų kultūros tekstų interpretavimas ir vertinimas.** Mokomasi interpretuoti kitus kultūros tekstus (pavyzdžiui, grafiką, skulptūrą, fotografiją): suprasti vaizduojamojo meno specifiką; nurodyti pagrindinę meno kūrinio informaciją (autorių, kūrinio sukūrimo datą, vietą, kur eksponuojamas); nusakyti temą, situaciją, kompoziciją, šviesą, spalvas; aptarti personažą / veikėją; interpretuojant kūrinį pateikti savo įspūdį, nuomonę, refleksiją; apibūdinti nagrinėjamų kultūros tekstų estetinę vertę.

**Dalyvavimas kultūriniame gyvenime.** Pateikiamos įvairios kultūrinio ugdymo formos, kurių tikslas – padėti įtvirtinti per kalbos ir literatūros pamokas įgytas žinias ir gebėjimus, tobulinti kritinio mąstymo gebėjimus, ugdyti kūrybiškumą, socialinius emocinius įgūdžius, pilietines nuostatas atliekant mokomąsias užduotis:

* pamokos įvairiose kultūrinėse erdvėse (pvz., edukacinės ekskursijos, teminiai užsiėmimai, dirbtuvės), susietose su tam tikrais literatūriniais kūriniais arba temomis;
* projektinė veikla (dalykiniai ir tarpdalykiniai projektai; mokykliniai ir nacionaliniai projektai);
* mokykliniai, tarpmokykliniai ir respublikiniai renginiai (pvz., konkursai, olimpiados, festivaliai);
* bendradarbiavimas su kultūros institucijomis (pvz., bibliotekomis, teatrais, kino teatrais, muziejais, galerijomis, meno mokyklomis ir kt.).